আমাদের এখনো আফসোস হয় সে দিনগুলোর জন্য, ছোটবেলায় ঘরের মধ্যে যখন কেউ পাকা সবরি কলার খোসাটা ছিলতো, সারা ঘর তার সুঘ্রাণে ভরে যেত। কেউ চেষ্টা করলেও লুকিয়ে লুকিয়ে কলা খেতে পারত না। আর এখন সবরি কলাগুলো আগের চেয়ে বেশ হৃষ্টপুষ্ট ও মোটাসোটা হয়েছে। কিন্তু সেই সুঘ্রাণ আর স্বাদ উবে গেছে কর্পূরের মতো। শুধু সবরিকে আর দোষ দিই কেন? গ্রামের গাছে গাছে কত শত রকমের আম যে ফলত তখন! গাছপাকা ল্যাংড়া আম দুধ দিয়ে চটকে খেলে তার সুঘ্রাণ হাতের তালুতে লেগে থাকত সারা দিন। এ দেশের গাছে গাছে কত শত রকমের আম যে হতো তার কোন হিসাব পাওয়া মুশকিল। সেসব আমের এক একটা আমের স্বাদ ছিল এক এক রকম, নামও ছিল বাহারি। ঘ্রাণ আর রঙের পার্থক্য ছিল চোখে পড়ার মত। ‘সিঁদুর রঙা’ ‘বউভুলানী’ অথবা ‘জামাইপছন্দ’ আমের বাহারি রূপ যে না দেখেছে তাকে আর কি দিয়ে বুঝাব তার রূপমাধুর্য! ফল গবেষকেরা এরকম অন্তত ষোল শ’ জাতের আমের সন্ধান পেয়েছেন ভারতীয় উপমহাদেশে। এর অন্তত হাজারখানেক জাতের অস্তিত্ব আছে আমাদের দেশেই। এও কি আমাদের কম অহঙ্কার? এর মধ্যে চাঁপাইনবাবগঞ্জের শিবগঞ্জ উপজেলার বিভিন্ন বাগানে ও বাড়িতে পেয়েছি অন্তত এক শ’ রকমের আমের দেখা। সেসব আমের নামগুলোও বড় মধুর- ল্যাংড়া, ফজলি, গোপালভোগ, ক্ষীরসাপাত তো আছেই সেই সাথে আছে ক্ষীরভোগ, মোহনভোগ, রাজভোগ, রাণীভোগ, রাণীপছন্দ, সিন্দুরা, সুবর্ণরেখা, কুয়াপাহাড়ি, নাকফজলি, ফজনী, চনি ফজলি, সুরমাই ফজলি, চিনি মিসরি, জগৎমোহিনী, রাখালভোগ, রাঙ্গাগুড়ি, গোবিন্দভোগ, তোতাপুরী, মিশ্রিকান্ত, জালিবান্ধা, বোম্বাই, ভুতো বোম্বাই, পাহাড়িয়া, গোলাপখাস, কাকাতুয়া, দাদভোগ, চম্পা, সূর্যপুরী, কাঁচামিঠা, কলামোচা, শীতলপাটি, লক্ষণভোগ, গোলাপবাস, কিষাণভোগ. বান্দিগুড়ি, কুয়াপাহারী, রাংগোয়াই, আশ্বিনা, ভাদুরিগুটি, বনখাসা বউ ফুসলানী, ক্ষীরমন, দুধসর, রঙভিলা, পারিজা, আনোয়ারা, দিলশাদ, আম্রপালি, মল্লিকা, বেগমবাহার, পূজারীভোগ, পলকপুরী, রাজলক্ষ্মী, দুধকুমারী ইত্যাদি।